Многія калекцыянеры ваеннага антыкварыяту купляюць новыя экспанаты для сваіх калекцый на еўрапейскіх аўкцыёнах і ў крамах антыкварыяту. Продаж расійскіх ордэнаў і медалёў ажыццяўляюць нямецкія фірмы “Andreas Thies”, “Carsten Zeige”, аўкцыённы дом “Herman Historica”, ангельскія фірмы “Spink and Son”, “Dix Noonan Webb”, аўстрыйскі аўкцыён “Dorotheum”, французскі аўкцыён “Tajan”. Што ж тычыцца савецкіх баявых узнагарод, то іх продаж па-за законам, і тыя, хто займаецца іх рэалізацыяй, рызыкуюць наклікаць на сябе вельмі вялікія праблемы. Да таго ж рынак цяпер наводнены вялікай колькасцю падробак. А вось савецкія нагрудныя знакі можна купляць зусім свабодна. Зараз асаблівым попытам карыстаюцца знакі праваахоўных органаў: УЧК, АДПУ, НКУС. Напрыклад, знак “Ганаровы супрацоўнік дзяржбяспекі” сёння каштуе 1500 даляраў, і попыт на іх вельмі высокі.